**Broj: 711-I-1473-M-131/18-02-16**

Zagreb, 29. listopada 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ante Pranića, zastupnika u Hrvatskom saboru i gradonačelnika Grada Vrgorca,** na 26. sjednici, održanoj 29. listopada 2018.g. daje sljedeće

**MIŠLJENJE**

**Okolnost isplate naknade, radi izvlaštenja čestice zemlje, u svrhu izgradnje prometnica II. faze infrastrukture Gospodarske zone Račva, koja je u vlasništvu oca dužnosnika Ante Pranića, zastupnika u Hrvatskom saboru i gradonačelnika Grada Vrgorca, pri čemu sam postupak izvlaštenja provodi Ured državne uprave u Splitsko-dalmatinskoj županiji, Služba za imovinsko-pravne odnose, Ispostava Vrgorac, sama po sebi ne bi predstavljala povredu odredbi ZSSI-a.**

Obrazloženje

Zahtjev za davanjem mišljenja Povjerenstva podnio je dužnosnik Ante Pranić, zastupnik u Hrvatskom saboru i gradonačelnik Grada Vrgorca. U knjigama ulazne pošte zahtjev je zaprimljen pod poslovnim brojem: 711-U-2957-M-131/18-01-1 15. listopada 2018. g., povodom kojeg se vodi predmet broj M-131/18.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru, a člankom 3. stavkom 1. podstavkom 43. ZSSI-a da su gradonačelnici i njihovi zamjenici dužnosnici u smislu odredbi navedenog zakona, stoga je Ante Pranić povodom obnašanja dužnosti zastupnika u Hrvatskom saboru i gradonačelnika Grada Vrgorca obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik Ante Pranić navodi kako Ured državne uprave u Splitsko-dalmatinskoj županiji, Služba za imovinsko-pravne odnose, Ispostava Vrgorac, provodi postupak izvlaštenja 10 čestica nekretnina u privatnom vlasništvu koje nikada nisu mijenjale vlasnika prodajom ili kupnjom, već su nasljeđivane, a u svrhu izgradnje prometnica II. faze Gospodarske zone Račva. Među nekretninama za koju se ostvaruje pravo na isplatu naknade nalazi se i nekretnina dužnosnikova oca Mirka Pranića, koji je nekretninu naslijedio iza smrti oca 1985. g., stoga dužnosnik traži mišljenje u odnosu na navedeno, uz napomenu kako u navedenom postupku Grad Vrgorac zastupa opunomoćeni odvjetnik Mateo Barbir.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Člankom 5. stavkom 4. ZSSI-a propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Uvidom u Registar dužnosnika kojeg vodi Povjerenstvo utvrđeno je kako je dužnosnik Ante Pranić obnašao dužnost gradonačelnika Grada Vrgorca u razdoblju od 25. lipnja 2016. g. do 24. svibnja 2017. g., a od 25. svibnja 2017. g. ponovno obnaša istu javnu dužnost, dok od 05. prosinca 2017. g. obnaša i dužnost zastupnika u Hrvatskom saboru.

Povjerenstvo ističe kako su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja situacijama u kojima privatni interes dužnosnika dolazi u koliziju ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti i dostojanstva povjerene im dužnosti, kao i u cilju očuvanja povjerenja građana, ne koriste obnašanje javne dužnosti za osobni probitak ili probitak osobe koja je s njim povezana.

Povjerenstvo ocjenjuje kako isplata naknade koju bi ostvario otac dužnosnika Ante Pranića radi izvlaštenja čestice zemlje koju je dužnosnikov otac naslijedio iza smrti oca, a koja se nalazi na djelu izgradnje prometnica II. faze infrastrukture Gospodarske zone Račva ne predstavlja povredu odredbi ZSSI-a, uzimajući u obzir okolnost kako dužnik Ante Pranić u navedenom postupku na sudjeluje kao zakonski zastupnik Grada Vrgorca, već Grad Vrgorac zastupa opunomoćeni odvjetnik, sam postupak izvlaštenja provodi Ured državne uprave u Splitsko-dalmatinskoj županiji, Služba za imovinsko-pravne odnose, Ispostava Vrgorac, dok je lokacijska dozvola za izgradnju prometnica s pripadajućom infrastrukturom u Gospodarskoj zoni ishođena 19. svibnja 2010. g., a Potvrda glavnog projekta prometnica s pripadajućom infrastrukturom od 6. rujna 2011. g., dakle prije nego što je dužnik Ante Pranić stupio na dužnost gradonačelnika Grada Vrgorca.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ante Pranić, elektronska dostava
2. Objava na internetskoj stranici Povjerenstva
3. Pismohrana